Anno Domini millesimo quadringentesimo quinquagesimo secundo, statuta sunt haec apud Cistercium duodecima die mensis septembris, in eiusdem Cisterciensis Ordinis Capitulo generali. ORATIONES 1.  Pro beatissimo … *etc. ut in anno* 1449. 2.  Praeterea pro christianissimo … *etc. ut in anno* 1449. 3.  Insuper pro burgensibus … *etc. ut in anno* 1449. 4.  Ceterum pro pace … *etc. ut in anno* 1449. 5.  Postremo pro felicis … *etc. ut in anno* 1449. [DIFFINITIO] GENERALIS 6.  Cum Ordo noster … *etc. ut in anno* 1449. ELECTIONUM CONFIRMATIONES 7.  Promotionem et installationem fratris Thomae de Livione in abbatem monasterii de Vallibus Sernaii factam per abbatem monasterii de Regali monte, commissarium abbatis de Savigniaco, generale Capitulum acceptat, approbat et confirmat. 8.  Ad idem pro fratre Guillelmo de monasterio de Voto per abbatem de Mortuo mari. 9.  Renuntiationem monasterii de Paris factam per dominum abbatem de Lutzella, annuente suo conventu, in manus abbatis et conventus de Mulbrunne, pro perpetuis temporibus valituram, generale Capitulum ratificat, approbat et confirmat, ita tamen quod dicti Mulbrunnenses ipsum monasterium ab Ordine sibi commissum a debitorum sarcinis exonerare ac in spiritualibus et temporalibus, quam citius fieri poterit, relevare pro viribus teneantur. 10.  Electionem canonicam, necnon promotionem et installationem fratris Petri de Auxona, cellerarii Cisterciensis ad monasterium Longivadi, factam per dominum abbatem Claraevallis, s. th. pr., patrem abbatem dicti monasterii, praesens generale Capitulum tamquam rite et canonice factam, acceptat, ratificat, approbat et confirmat, prout in litteris seu decreto, quibus praesens annectitur diffinitio, continetur, praesens generale Capitulum ratificat, approbat et confirmat. 11.  Ad idem pro fratre Ioanne de Barneolis professo monasterii de Fonteneto ad abbatiatum monasterii de Escalleis, Senonensis dioecesis, per abbatem de Fonteneto, patrem abbatem, promoto et installato, prout in decreto… *etc. ut supra*. 12.  Electionem et promotionem canonicam de persona fratris Thomae de Pragellis, bursarii monasterii de Alna, Leodiensis dioecesis, per abbates de Villari et de Cambrone, domini Claraevallis commissarios, ad praesidentiam dicti monasterii de Alna, via Sancti Spiritus rite celebratam… *etc. ut supra*. 13.  Promotionem et installationem de persona fratris Anselmi, alias Lanson ad abbatiatum monasterii de Monasteriis in Argona, per dominum abbatem Trium fontium, dicti monasterii patrem abbatem, factam, prout… *etc. ut supra*. 14.  Translationem fratris Martini de Ruppe, dudum abbatis monasterii de Stella, in abbatem monasterii de Misericordia Dei electum, et per dominum abbatem Pontigniaci, commissarium abbatis de Caroliloco, confirmatum, … *etc. ut supra*. 15.  Electionem, confirmationem et installationem de persona magistri Arnulphi de Submosa, s. th. pr., in monasterio de Ellancio per abbatem Loco regio, patrem abbatem eiusdem monasterii, factam, *etc. ut supra*. 16.  Ad idem pro fratre Arduini in abbatem de Ripatorio electum, etc. 17.  Ad idem pro fratre Ioanne Motet in abbatem monasterii de Bulencuria promotum, etc. 18.  Ad idem pro fratre Thoma Botemllain in abbatem monasterii de Fulcardimonte, per abbatem de Caricampo promoto, etc. 19.  Ad idem pro fratre Guillelmo Keginem in abbatem monasterii de Trisayo per dominum abbatem de Begar, s. th. pr., generalis Capituli auctoritate promoto. 20.  Ad idem pro fratre Ioanne Bergier in abbatem monasterii de Barzella, per abbatem de Landesio, patrem abbatem dicti monasterii de Barzella. 21.  Electionem, promotionem et installationem de persona fratris Gilberti de Calvomonte, cellerarii Vallis regis ad abbatiatum eiusdem monasterii Vallis regis, per abbatem Igniaci dicti loci patrem abbatem rite factas, *etc. ut supra*. COMMISSIONES 22.  Causam appellationis dudum emissae per priorissam et conventum prioratus de Villari Le Canivet, Ordinis nostri, contra monitionem domini abbatis Claraevallis, s. th. pr., eisdem ad utilitatem sororis *Guillelmettae* de Tedebri, dicti loci dudum et originaliter professae factam, non obstantibus causis per easdem appellantes allegatis tam de occupatione duorum monasteriorum… (*locus vacuus*) per illam de Tedebri, quam de conspiratione praetensa et defectu licentiae in assecutione primi monasterii, irritam et inanem praesens generale Capitulum declarat, poenam contra iniuste appellantes, dicto domino abbati Claraevallis infligendam reservando, mandatque abbati Savigniaci, patri et visitatori earumdem, quatinus praedictam sororem *Guillelmetam* in suo antedicto monasterio de Villari Le Canivet sub regulari observantia faciat recipi et admitti cum fructibus et emolumentis singulis dicti loci seu prioratus personis ministrari consuetis, in ipsius generalis Capituli potestate. 23.  Abbatibus de Veteri monte et de Veteri campo praecipit generale Capitulum, quatinus omnes monachos existentes in partibus regni Bohemiae compellant per censuras Ordinis reverti ad propria monasteria, in plenaria ipsius Capituli generalis potestate. 24.  Ad idem monialibus de Colonia committitur abbatibus de Campo et de Heisterbach. 25.  Capitulum generale monet et praecipit sub poena excommunicationis et depositionis abbatibus de Villanova in Britannia et de Gratia Dei in Pictavia, quatinus provideant suis scolaribus in collegio Sancti Bernardi Parisius destinatis et existentibus, de omnibus expensis necessariis, ut moris est, quos scolares usque ad gradum doctoratus retinet ipsum Capitulum et mandat retineri, praecipiendo abbati de Claravalle, s. th. pr., quatinus praesentem diffinitionem demandet executioni infra festum beati Lucae proxime venturum. 26.  Ad idem pro fratre Ioanne Paës, monacho monasterii de Petra, in collegio Sancti Bernardi, Tolosae. 27.  Absolutionem excommunicationis, quam incurrisse conspirationis causa dignoscuntur fratres Radulphus de Lorge et Robertus Boutin, presbiteri et religiosi monasterii de Brolio Benedicti, abbati de Vallibus Sernaii, patri abbati dicti monasterii de Brolio Benedicti, praesens generale Capitulum committit in ipsius Capituli plenaria potestate. 28.  Committitur domino abbati de Claravalle quatinus compellat per censuras Ordinis abbatem de Cheminon ad satisfaciendum abbatissae et conventui monasterii monialium de Argensoliis, de omnibus summis pecuniarum seu rerum aliarum, in quibus inveniet eumdem abbatem et eiusdem monasterium obligari et teneri dictis abbatissae et conventui dicti monasterii monialium de Argensoliis, in plenaria ipsius generalis Capituli potestate. 29.  Committitur abbati de Balerna, s. th. pr., quatinus per censuras Ordinis et alias iuris et iustitiae vias cogat abbatem de Alpibus ad satisfaciendum Leoni de Aluranis mercatori et apothecario, de summa contenta in quadam cedula papirea sigillata cum sigillo et signo manuali signata dicti abbatis de Alpibus, quem quidem abbatem idem Capitulum ex nunc monet, quatinus eidem Leoni de dicta summa infra festum Omnium Sanctorum proxime futurum sub poena excommunicationis satisfaciat, nisi causas praetendere aut allegare velit, propter quas ad id minime teneatur, et in casu oppositionis statuit idem Capitulum quod idem de Balerna diem assignet partibus ad ipsas causas allegandas et audiendas, et partibus hinc inde auditis praestet iuris et iustitiae, quam cito fieri poterit, complementum, in ipsius generalis Capituli plenaria potestate. 30.  Visitationem, reformationem et correctionem omnium et singulorum monasteriorum nostri Cisterciensis Ordinis, utriusque sexus in ducatu Delphinatus, Sabaudiae, Pedemontium et partibus circumiacentibus, committit praesens generale Capitulum domino abbati Claraevallis, s. th. pr., mandans eidem quatinus se informent de regimine spirituali et temporali monasterii et abbatis de Cheseriaco, et processu facto contra abbatem de Alto Cristo et de Alpibus, et visis et auditis omnibus videndis et audiendis, faciat partibus ipsis iuris et iustitiae complementum, in ipsius generalis Capituli plenaria potestate. 31.  Capitulum generale committit abbati monasterii Morimundi, s. th. pr., quatinus quantocitius et commode poterit, visitet et reformet abbatem et monasterium Bellaevallis Bisuntinensis, puniatque et corrigat quae invenerit punienda et corrigenda, quem quidem abbatem Bellaevallis iam detentum generale Capitulum ponit ad manus dicti abbatis Morimundi, in plenaria ipsius Capituli generalis potestate. 32.  Generale Capitulum committit domino Firmitatis quatinus compellat abbatem Maceriarum ad solvendum quatuor sextarios olei priori et conventui ecclesiae beatae Mariae de Lunigniaco Ordinis Cartusiensis. 33.  Capitulum generale committit abbati monasterii Bonaevallis Viennensis, quatinus in omnibus causis motis et movendis inter magistrum Petrum Delphini et suos in una parte, et abbatem Aquaebellae ex alia, iustitiae complementum administret, partibus auditis, in plenaria Ordinis potestate. 34.  Committitur abbati de Bolbona, quatinus omnes abbates, abbatissas et Ordinis personas, quas in aliquibus pecuniarum summis, vel aliis rebus obligari aut debite teneri invenerit abbati de Grandisilva et eius monasterio, ad satisfaciendum eidem abbati et conventui de Grandisilva, per censuras Ordinis et alia iuris et iustitiae remedia viriliter et debite compellat. 35.  Ad idem pro abbate de Caroliloco, de Prulliaco et de Barbello. 36.  Ad idem pro abbate de Altacumba, dentur abbates de Bonavalle Viennensi et de Sancto Sulpitio. 37.  Ad idem pro abbate Bonimontis committitur abbati Altaeripae. 38.  Ad idem pro abbate de Bonavalle Pictaviensi, de abbate de Pinu. 39.  Ad idem pro abbatibus de Altacrista et de Alpibus committit generale Capitulum abbati de Tela, et de Altaripa, et cuilibet in solidum. 40.  Ad idem pro domino Rigniaci, de domino Claraevallis et de Fonteneto. 41.  Ad idem pro abbate de Bonomonte, de abbatibus de Altaripa vel de Altacrista. 42.  Abbati de Regalimonte committit generale Capitulum quatinus cum fratre Guillelmo Infantis, monacho monasterii Boni portus, dispenset ipsum absolvendo a sententia excommunicationis, quam incurrisse declaravit dictum Capitulum, necnon et de poena incarcerationis ipsi adiudicata in ultimo Capitulo, ita tamen quod a cetero iuri pareat et stet, sicut humiliter promisit. 43.  Abbati de Pratea mandat praecipiendo generale Capitulum quatinus de et super fraudibus et damnosis direptionibus in monasterio et conventu Callovii per fratrem Henricum, quondam monachum et priorem dicti monasterii de Callovio, nunc monachum dicti monasterii de Pratea, et si invenerit eum culpabilem, carceribus eum mancipet, et iuxta Ordinis statuta puniat, inhibendo eidem districte et sub excommunicationis poena, ne virtute aut praetextu quarumcumque litterarum regimen aut firmam seu ius aliquod praetendat, aut praetendi per aliquos faciat in cellario seu grangia dicti monasterii vulgariter… (*locus vacuus*) nuncupata, in Capituli generalis plenaria potestate. 44.  Generale Capitulum committit abbati de Sancta Cruce in Austria et magistro Petro de Fonte salutis, s. th. pr., quatinus cogant et per censuras Ordinis compellant omnes Ordinis abbates provinciae Salzburgensis, ad mittendum scolares suos ad studium Viennense, cum debitis provisionibus secundum formam Benedictinae et Ordinis, in plenaria ipsius Capituli generalis potestate. 45.  Generale Capitulum committit abbati Morimundi, s. th. pr., quatinus ad se assumat monasterium de Perigniaco… (*locus vacuus*) non obstante unione ipsius, ut asseritur, ad monasterium Bonifontis facta, et quod regimen eiusdem committat alicui presbitero viro religioso Ordinis nostri et bonae famae, secluso fratre Ioanne Violeti, quousque aliter de eodem monasterio disposuerit, postquam ipsum visitaverit, inhibendo sub poena excommunicationis ne aliqua Ordinis persona hoc impedire praesumat. 46.  Abbati de Grandisilva committit generale Capitulum quatinus querelam et causam fratris Guillelmi Vitalis, super facto et iure quod habere praetendit in abbatiatu de Sancto Marcello audiat, et eidem iustitiam ministret et in dictam abbatiam Sancti Marcelli restituat, si de iure ei constiterit eumdem esse restituendum. 47.  Committitur abbati de Laude quatinus computationes sororis Ioannae de Sancto Martino audiat, et si invenerit eam exposuisse summam 80 francorum, quam summam habuit pro venditione cuiusdam domus quam, ut asserit, habebat Attrebati pro reparatione claustri et aedificiorum monasterii de Vivario, restituatur sibi, quod restabit et quod iustum fuerit, in plenaria Capituli generalis potestate. 48.  Praecipitur committendo abbati de Valle Dei, quatinus executioni demandet diffinitionem anno altero editam et commissam abbati de Alna defuncto, compellendo abbatem de Valle Sancti Lamberti ad recipiendum fratres Guillelmum de Mose, in theol. bacc. formatum, et Iacobum de Blarei, eisdem necessaria secundum ordinem et loci facultatem ministrando, in plenaria generalis Capituli potestate. 49.  Commissionem visitationis et reformationis annis praeteritis datam domino Morimundi, s. th. pr., quoad monasteria suae generationis ubilibet consistentia, ac etiam alia monasteria nationis germanicae, praesens generale Capitulum confirmat, approbat et innovat cum clausulis in dicta commissione contentis, in plenaria ipsius Capituli generalis potestate. 50.  Abbati de Pinu, Pictaviensis dioecesis, committitur per generale Capitulum, quatinus omnes et singulas Ordinis Cisterciensis utriusque sexus personas, quas repererit obligatas seu quovismodo teneri abbati et monasterio de Bonavalle Pictaviensi, in quibuscumque pecuniarum… *etc. ut in forma consueta*. 51.  Domino abbati Claraevallis, s. th. pr., committitur per generale Capitulum quatinus quantocitius poterit diligenter se informet de quadam promotione per abbatem Ursicampi, s. th. pr., in monasterio Frigidimontis facta et de idoneitate personae ibidem promotae, in plenaria ipsius Ordinis potestate. 52.  Generale Capitulum committit domino Claraevallis, s. th. pr., quatinus informet se diligenter de rebellione facta per abbatem de Loco Dei in Pontino contra abbatem Fulcardi montis, suum proprium patrem abbatem, corrigatque et puniat viriliter, si ita invenerit puniendum vel puniendos circa praemissa. 53.  Abbatibus de Loco regio Bituricensis, de Albis petris Lemovicensis, et de Boscheto Claromontensis dioecesium, committitur per generale Capitulum quatinus omnes et singulos abbates et officiarios, ceterasque utriusque sexus regulares personas provinciae Bituricensis, quarum interest aut intererit, secundum Ordinis instituta viriliter cogant et compellant per censuras Ordinis ad contribuendum rationabiliter eisdem abbatibus et sibi adhaerere volentibus pro tuitione et defensione privilegiorum eiusdem Ordinis, quae in dicta provincia a pluribus multipliciter impugnantur, quodque iidem tres abbates et eorum quilibet in solidum comparere valeant ubilibet, et quotiescumque necesse fuerit tam pro se quam pro ceteris eiusdem provinciae abbatibus, pro tuitione et defensione libertatum et privilegiorum antedictorum. 54.  Committitur per generale Capitulum domino abbati Pontigniaci, quatinus si iustum sibi visum fuerit et rationi consonum, debita informatione praemissa, appellationem factam per abbatem de Bono radio declaret fore nullam et invalidam, faciatque et instituet iudicium et iustitiam Paschae uxori Ioannis Guiot, contra abbatem et conventum de Bono radio supradictos. 55.  Capitulum generale committit domino Pontigniaci quatinus quam citius poterit transferat se ad monasterium Boni radii, et ibidem visitet et reformet quaecumque inibi visitanda et reformanda repererit, seque informet de paupertate dicti monasterii, *referatque ad* proximum immediate sequens generale Capitulum, in ipsius Capituli generalis plenaria potestate. 56.  Generale Capitulum committit domino abbati Claraevallis, s. th. pr., quatinus informet se diligenter an procurator monasterii Bullencuriae exposuerit pecunias ad utilitatem dicti monasterii, et si ita repererit creditoribus probatis persolvi faciat debite et restitui ut iuris est, prout etiam fuerit rationis. 57.  Eidem domino Claraevallis committitur per generale Capitulum, quatinus quemdam religiosum monasterii Bullencuriae in Sancto Antonio Trecis tamquam eiusdem loci subiectum commorantem, ad proprium monasterium auctoritate ipsius Capituli generalis reduci seu reverti faciat indilate. 58.  Generale Capitulum committit abbati de Misericordia Dei, Pictaviensis dioecesis, visitationem et reformationem monasteriorum de Bullio et de Palatio Beatae Mariae, Lemovicensis dioecesis, cum potestate ibidem visitandi, reformandi, statuendi, instituendi et destituendi quaecumque ibidem visitanda fuerint seu corrigenda, mandans abbati de Misericordia Dei quatinus mandet et praecipiat dicto abbati de Bullio, sub poena excommunicationis et depositionis, ne amplius studeat in studio Tolosano, sed ad proprium redeat monasterium gubernandum, et quod sub eisdem poenis solvat integraliter et complete suas contributiones sibi per generale Capitulum impositas, vel imponendas, ipsumque ob defectum solutionis earumdem contributionum declaret excommunicatum, absolutione eiusdem penes dictum abbatem de Misericordie Dei reservata. [DIFFINITIONES] SPECIALES 59.  Generale Capitulum dispensat cum abbate et monachis monasterii Bellaeperticae super iuramento per eos praestito in quadam praetensa, imo verius nulla alienatione de grangia Sancti et pertinentiis eius facta magistro Guillelmo Castain, mandando abbati Grandissilvae, s. th. pr., procuratori Ordinis, quatinus per se vel per substitutum suum coram iudicibus instet et laboret, quod praefata grangia tamquam iniuste alienata ad dictum monasterium Bellaeperticae reducatur et restituatur, expensis tamen monasterii dicti Bellaeperticae. 60.  Capitulum generale mandat renovari litteram quamdam de monasterio de Gardino Beatae Mariae quondam monialium, et a paucis annis citra in monasterium monachorum commutato, abbati de Alna commisso, ita tamen quod propter huiusmodi renovationem idem abbas de Alna et eius monasterium nullum novum ius acquirat. 61.  Generale Capitulum inhibet abbati de Hymerode ne virtute quarumcumque litterarum audeat recipere fratrem Theodoricum, tamquam conspiratorem per dominum Morimundi de ipso monasterio de Hemerode perpetuo eiectum, quinimo praecipit tam ipsi abbati de Hemerode quam aliis abbatibus, quod si ipsum fratrem per mundum vagari reperient carceribus mancipent. 62.  Capitulum generale inhibet fratri Ioanni seniori abbati de Hymerode, ne aliqua debita sine consensu sui abbatis recipiat vel contrahat, declarans abbatem et conventum dicti monasterii de Heymerode non teneri ad solutionem quorumcumque debitorum per praedictum seniorem sine ipsorum consensu contractorum aut contrahendorum. 63.  Generale Capitulum citat peremptorie abbatem de Caroliloco ad secundam diem proximi generalis Capituli responsurum promotori causarum super omnibus quae sibi opponentur, committendo provisori collegii Sancti Bernardi Parisius executionem praesentis diffinitionis. 64.  Contractum factum inter abbatem et conventum monasterii de Theoloco ex una parte, et nobilem virum Ioannem Bastardum de Vergeyo, dominum de Divite curia, super una missa quotidie celebranda in dicto monasterio pro intentione eiusdem domini et suae coniugis, liberorumque et haeredum ipsorum pro cuius fundatione idem dominus assignat eisdem abbati et conventui 150 floren. renen. in redemptionem 1000 floren. renen. prout in litteris huiusmodi fundationis super hoc confectis, quibus praesentes annectuntur plenius continetur, praesens generale Capitulum confirmat, etc. 65.  Generale Capitulum mandat et districte sub poena excommunicationis praecipit abbatibus de Gardo, de Benedictione Dei et de Chassenia, quatinus solvant domino Cisterciensi et eius monasterio redditus per ipsos et quemlibet ipsorum debitos eisdem domino Cistercii et eius monasterio, et arreragia eorumdem, alias post 60 dies a monitione ipsis facta et intimatione huius diffinitionis se noverint excommunicatos, mandans omnibus Ordinis regularibus personis, super hoc requirendis, quatinus dictis abbatibus hanc diffinitionem intimare non omittant. 66.  Praecipitur abbati de Mansiade, quatinus omnes personas saeculares existentes in monasterio monialium de Silva, et in monasterio monachorum de Silvanesio expellat, et expelli procuret de locis regularibus, auctoritate Capituli generalis. 67.  Ad supplicationem abbatis Ursicampi, s. th. pr., dispensatur cum fratre Egidio de le Ruelle in ordine sacerdotali constituto, quod licet suadente diabolo fere per duos annos vagando apostatavit, et ad cor reversus poenitentiam per duos annos devote peregerit, ad omnes Ordinis gradus, voces, dignitates, abbatiali dignitate seclusa, promoveri valeat et admitti. 68.  Ad idem pro fratre Matheo de Tornaco qui apostatavit quasi per annum, habitu regulari non derelicto. 69.  Ad idem pro fratre Philippo de Bello prato in contagione carnis devicto. 70.  Ad idem pro sorore Maria Karelani in contagio carnis deprehensa, convicta et confessa, puerperio inde secuto, postulante abbatissa sua de Bono loco, Cenomanensis dioecesis. 71.  Ad idem pro fratre Guillelmo Gentil, monacho de Aceyo, seclusa abbatiali dignitate. 72.  Ad idem pro fratre Petro, qui fregit carcerem et per modicum tempus apostatavit, seclusa abbatiali dignitate. 73.  Ad idem pro fratre Guillelmo Carrerie, et fratre Petro Friconis, monachis Grandissilvae, qui apostataverunt per aliquod tempus, etiam abbatiali seclusa dignitate. 74.  Ad supplicationem abbatissae de Brath conceditur plena associatio et participatio omnium bonorum spiritualium Ordinis universi omnibus benefactoribus et sua bona largientibus pro reparatione ipsius monasterii de Brath, in plenaria generalis Capituli potestate, ita quod vice versa simus participes omnium bonorum spiritualium ipsorum. 75.  Ad idem pro abbate et monasterio de Valloriis. 76.  Ad idem pro fratribus Confratriae monasterii Sancti Antonii iuxta muros Parisienses. 77.  Ad idem pro fratribus Confratriae quam fecit nobilis vir Philibertus de Vaudrey in capella sua de Monte bosone. 78.  Mandat et districte praecipit generale Capitulum abbati de Caroliloco, quatinus abbatissam Sancti Antonii iuxta muros civitatis Parisiensis coram iudicibus saecularibus trahere non praesumat, sed si quid controversionis ortum fuerit inter ipsos coram iudicibus Ordinis eam citari faciat, et ius suum prosequatur, in plenaria generalis Capituli potestate. 79.  Transportum, commutationem et recompensationem de censu bladi ad censum bladi factas inter nobilem et religiosum virum fratrem Hugonem Darcis, priorem Campaniae commendatorem de Roberti curia ex una parte, et fratrem Ioannem de Marchia priorem Directae vallis ex alia, ut patet in contractu, cui praesentes annectuntur, praesens generale Capitulum ratificat, approbat et confirmat. 80.  Adcensationem cuiusdam plateae, sitae in villa de Marchia factam per dominum abbatem Morimundi et eius conventum Ioanni Colmet de Martigny, et Iacotae eius uxori et se et suis haeredibus, prout continetur, *etc. ut in forma consueta*. 81.  Generale Capitulum citat abbatem de Sinaqua coram domino Cistercii ad certam et competentem diem per dominum Cisterciensem sibi assignandam et responsurum promotori causarum ad ea quae sibi obiicientur. 82.  Capitulum generale remittit abbati de Malereyo in contemplationem processus quem dirigit in Curia romana contra curatos super materia de novalibus, contributiones suas usque ad immediate sequens triennium. 83.  Ad idem pro abbate de Misericordia Dei pro isto anno. 84.  Capitulum generale benigne remittit et moderat contributiones abbatis de Rigniaco pro tribus florenis usque ad quinquennium. 85.  Ad idem pro abbate de Novo castro, Argentinensis dioecesis, ita ut solvat dimidiam partem suae quottae usque ad quinquennium. 86.  Generale Capitulum sufficienter informatum de criminibus et vita detestabili abbatissae modernae monasterii monialium de Laceydia extra muros civitatis Valentiae, ipsam a statu et dignitate abbatiali deponit, ac depositam fore decernit, committendo abbatibus Morimundi et Sanctarum Crucium, s. th. pr., et eorum cuilibet in solidum, quatinus quam cito fieri poterit, dictam depositionem declarent ac novam abbatissam inibi praeficiant et instituant, auctoritate eiusdem Capituli, et in ipsius plenaria potestate, invocato etiam ad praemissa, si sit opus, auxilio brachii saecularis. 87.  Tractatum factum inter abbatem et conventum de Roseriis ex una parte, et nobilem virum dominum Ioannem de Poitiers, dominum Darceys et de Vadens, cui nostra praesens diffinitio annectitur, praesens generale Capitulum approbat et ratificat. 88.  Generale Capitulum caritative monet et rogat abbates in partibus regni consistentes, quatinus iuxta formam *Cartae caritatis* de bonis sibi collatis et absque sui damno iuvent abbatem et conventum de Mulbruno in relevatione monasterii de Paris, etiam pecunias accommodando cum bona securitate. 89.  Ad humilem supplicationem fratris Iacobi Corderi, religiosi professi monasterii de Stamedio, auctoritate praesentis Capituli generalis, monentur omnes et singulae utriusque sexus personae monasterii monialium de Bethono, quatinus omnia et singula bona quae eidem fratri dignoscentur et invenientur pertinere, tam in pecuniis quam rebus aliis quibuscumque, sub poena excommunicationis latae sententiae, eidem fratri reddant et restituant integraliter et complete. 90.  Tractatum et pensionem factam fratri Petro Bernardi nuper monasterii de Castellariis abbati, prout in litteris quibus praesentes annectuntur, *etc. ut supra*. 91.  Generale Capitulum de consensu domini abbatis Claraevallis annuit, ordinat et statuit, quod monasterium quondam monialium de Monte Sanctae Walburgis eidem domino Claraevallis immeditae subiectum, redigatur in prioratum monachorum, quodque prior in dicto loco praeficiendus, de cetero tam in receptionibus hospitum quam emissionibus eorumdem, ac benedictione novitiorum et absolutione seu dispensatione sibi subditorum, in omnibus tamquam abbas in eodem monasterio habeatur, et ut ipse prior, qui pro tempore fuerit, in suo praedicto monasterio *sollicitior* inveniatur, non pro nutu visitatoris, sed tantum pro casibus pro quibus abbates deponi solent, solummodo deponatur. Adiiciens idem Capitulum generale et volens, quod bona quaecumque mobilia seu immobilia, ad monasterium quondam monialium Vallis dominarum, Coloniensis dioecesis, per incendium fortuitum totaliter devastatum pertinentia applicentur eidem prioratui Montis Sanctae Walburgis, perpetuo socientur et incorporentur, in ipsius Capituli ac totius Ordinis plenaria potestate. 92.  Placet generali Capitulo quod baccalarius de Fonteneto legat sententias in collegio Sancti Bernardi Parisius, in secundo loco, ubi facultas theologiae in civitate Parisiensi concesserit Ordini plures lectores sententiarum in dicto collegio. 93.  Generale Capitulum statuit et ordinat quod abbas de Vallibus Sernaii solvat de cetero scolaribus collegii Sancti Bernardi Parisius decem libras parisienses annui redditus, secundum quod tenetur eisdem, ubi tamen realiter cum effectu pro uno semel tradiderit dictis scolaribus summam pecuniarum alias per quemdam abbatem dicti monasterii de Vallibus Sernaii receptam, prout in litteris super hoc confectus continetur. Et dicti scolares praedictam summam tenebuntur recipere et dictum abbatem ex tunc in antea a tali obligatione 20 scutorum auri, et ab ipso redditu decem librarum pensionis exonerare et quittare. 94.  Inhibet generale Capitulum abbati de Cadunio ceterisque sibi in hac parte faventibus seu adhaerere volentibus, ne de cetero domnum Ioannem Bavili, abbatem de Faysia sibi subditum, quocumque colore quaesito, incarceret, arrestet seu arrestari aut incarcerari faciat, aut quibuscumque aliis fatigationibus perturbare seu molestare praesumat. 95.  Generale Capitulum appellationem factam per abbatem de Mansiade, patrem abbatem monasterii monialium de Clavatia, nostri Ordinis, tamquam a gravaminibus sibi illatis per suum patrem abbatem scilicet Bonarum vallium, declarat et decernit debite et rite fuisse interpositam et emissam, inhibendo praefato abbati de Bonis vallibus sub poena depositionis, quatinus praefatum abbatem de Mansiade in iurisdictione et visitatione facta vel fienda in praefato monasterio de Clavatia non impediat, perturbet aut molestet, quin idem de Mansiade libere velit pater abbas saepedictum monasterium ordinet, visitet et reformet, nisi super hoc habuerit commissionem specialem a Capitulo generali. 96.  Pensionem 50 librarum turonensium concessam et ordinatam per abbatem de Begar, s. th. pr., in monasterio de Trisayo pro fratre Nicolao Berreli nuper abbate dicti monasterii de Trisayo, Capitulum generale ratificat, approbat et confirmat. 97.  Generale Capitulum dat licentiam sorori Parde moniali monasterii de Monte Sancto, consobrinae comitis de Gonsantavie, professionem faciendi in monasterio de Laceydia, dummodo placuerit suae abbatissae. 98.  Arrendamentum factum per syndicum et conventum Fontis frigidi cum Ioanne Purolis iuniore Narbonensi de grangia Montis Lauresii cum pertinentiis suis per sex annos modo et forma in praesenti instrumento contentis, praesens generale Capitulum ratificat, confirmat et approbat. 99.  Tractatum initum aut praeparatum seu commutationem inter solemnem ecclesiam de Aquis… Beatae Mariae, et monasterium monialium de Valle nostrae Dominae, Leodiensis dioecesis, de 52 florenis annui et perpetui redditus eidem monasterio monialium spectanti generale Capitulum committit per omnia et concludendum dominis de Villari et de Alna monasteriorum abbatibus, vultque et praecipit, quatinus denarii provenientes dictorum 52 florenorum in monasterio Villariensi sub duarum clavium firmatura, quarum quilibet praedictorum abbatum unam penes se reservabit, custodiantur, nec inde sub excommunicationis poena extrahantur, donec redditus perpetui ex illis comparandi et emendi inveniantur. [DIFFINITIONES] GENERALES 100.  Capitulum generale dat licentiam omnibus et singulis abbatibus Ordinis cedere volentibus, quod cessionem huiusmodi facere valeant de consilio et consensu patrum abbatum seu Ordinis visitatorum, dehinc ad proximum Capitulum generale ipsius Ordinis. 101.  Generale Capitulum praecipit omnibus abbatibus Ordinis universi missuris scolares suos ad studium Parisius, quatinus ipsos deinceps cum debita et sufficienti provisione sic mittere diligenter satagant ne ob defectum huiusmodi provisionis a praedicto studio retrocedere seu resilire compellantur, quodque praedicti abbates scribant et notificent provisori eiusdem collegii summam provisionis pecuniarum aliarumve rerum istis scolaribus transmissam vel transmittendam. 102.  Praecipitur abbatibus Ordinis universi sub poena inobedientiae quatinus compellant monachos et conversos suos ad portandum habitus ordinatos secundum antiquam simplicitatem Ordinis, et quoscumque repererint habitibus huiusmodi inordinatis uti, ipsos ad relinquendum viriliter cogant, et compellant in plenaria ipsius Ordinis potestate. 103.  Generale Capitulum informatum quod nonnullae Ordinis personae utriusque sexus in dedecus et opprobrium status ecclesiastici, et maxime ipsius Ordinis et periculo animarum suarum, vagando et discurrendo per saeculum apostatando, curias regum et principum sequendo, multa crimina et nefanda committunt, commissiones super hoc factas renovat et confirmat, mandando omnibus abbatibus provisoribusque et cellerariis collegiorum Ordinis, quatinus praedictas Ordinis personas sic apostatantes et per saeculum sine licentia superiorum suorum vagantes et discurrentes capiant, incarcerent et secundum Ordinis statuta puniant sumptibus et expensis monasteriorum quibus sunt professi, invocato ad praemissa, si necesse fuerit, auxilio brachii saecularis, in ipsius Capituli generalis plenaria potestate. 